Handritin voru og eru konunglegar gjafir, sagði Jóhann Hafstein, þáverandi forsætisráðherra, þegar Danir færðu Íslendingum fyrstu handritin. 50 ár eru í dag liðin frá því Konungsbók Eddukvæða og Flateyjabók komu aftur til Íslands.
Mikill mannfjöldi safnaðist saman í Reykjavíkurhöfn þegar danskt varðskip sigldi inn í höfnina 21. apríl 1971. Í fyrsta sinn var bein útsending í íslensku sjónvarpi frá atburði utanhúss. Sextíu árum eftir að fyrstu hugmyndir heyrðust um endurheimt íslenskra handrita frá Danmörku, og eftir langar og erfiðar samningaviðræður, komu Flateyjabók og Konungsbók Eddukvæða til Íslands.
Poul Hartling, utanríkisráðherra Danmerkur, ávarpaði mannfjöldann og sagði fyrstu handritin komin heim.
Jóhann Hafstein forsætisráðherra fagnaði endurheimt handritanna, sem skrifuð hefðu verið við grútartýru.
Samt sem áður þóttu þetta konunglegar gjafir áður fyrr og eru það eigi síður enn þegar þér nú færið oss þær aftur eftir langa varðveislu.
Formleg afhending handritanna fór fram við hátíðarathöfn í Háskólabíói um kvöldið, þegar Helge Larsen, menntamálaráðherra Danmerkur, afhenti Gylfa Þ. Gíslasyni, menntamálaráðherra Íslands, handritin.